钦定古今图书集成/明伦汇编/交谊典/第001卷 > 《性理会通》 > 《同人卦》
## 钦定古今图书集成/明伦汇编/交谊典/第001卷 > 《性理会通》 > 《同人卦》

《同人》。“于野”，亨。利涉大川。利君子贞。

〈程传〉《同人》者，以天下大同之道，则圣贤大公之心也。常人之同者，以其私意所合，乃䁥比之情耳，故必“于野”，谓不以䁥近情之所私，而于郊野旷远之地，既不系所私，乃至公大同之道，无远不同也，其“亨”可知。能与天下大同，是天下皆同之也，何险阻之有？故“利涉大川。”小人用其私意，所比者虽非亦同，所恶者虽是亦异，故其所同者则为阿党，盖其心不正也。故《同人》之道、利在君子之贞正。

又

初九：“同人于门”，无咎。

〈程传〉九居《同人》之初，而无系应，是无偏私，同人之公者也，故为“出门同人。”“出门”，谓在外。在外则无私昵之偏。其同博而公，如此则无过咎也。〈集成〉龚氏曰：《同人》之道，莫善于无应，莫不善于有应，有应则有偏系之私，无应则无适莫之累。初九出门而与人同，无适莫也，何咎之有。

《象》曰：“出门同人”，又谁咎也。

〈程传〉《出门》“同人于外”，是其所同者广，无所偏私，人之同也，有厚薄亲疏之异，过咎所由生也。既无所偏党，谁其咎之。〈紫岩易传〉君子之同，非物我尽忘，浑浑与世为一，如《老》《庄》所为也。彼将有以用其同于天下，使天下各蒙其惠利，不苟然耳。

又

上九：“同人于郊”，无悔。

〈本义〉居外无应、物莫与同，然亦可以无悔，故其象占如此。〈集成〉国外曰“郊”，郊外曰野。《同人》之世，众皆争非其应，上九处一卦之外，而无争夺之私，“同人于郊”者也，何悔之有。